CELEX: 32012D0100
Language: lt
Date: 1329436800000
Title: 2012/100/ES: 2012 m. vasario 17 d. Komisijos sprendimas dėl mokesčių už viršytą naujų keleivinių automobilių išmetamo CO 2 kiekio normą, nustatytą Europos Parlamento ir Tarybos reglamentu (EB) Nr. 443/2009, rinkimo metodo  Tekstas svarbus EEE

18.2.2012   
            
            
               LT
            
            
               Europos Sąjungos oficialusis leidinys
            
            
               L 47/71
            
         KOMISIJOS SPRENDIMAS
   2012 m. vasario 17 d.
   dėl mokesčių už viršytą naujų keleivinių automobilių išmetamo CO2 kiekio normą, nustatytą Europos Parlamento ir Tarybos reglamentu (EB) Nr. 443/2009, rinkimo metodo
   (Tekstas svarbus EEE)
   (2012/100/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 9 straipsnio 3 dalį,
   kadangi:
   
               (1)
            
            
               jei Komisija, vadovaudamasi Reglamento (EB) Nr. 443/2009 8 straipsnio 5 dalies antra pastraipa, patvirtina ir, vadovaudamasi to reglamento 10 straipsnio 2 dalimi, paskelbia, kad gamintojas nesilaiko Reglamento (EB) Nr. 443/2009 4 straipsnio reikalavimų, Komisija pagal to reglamento 9 straipsnio 1 dalį šiam gamintojui arba bendro fondo atveju bendro fondo valdytojui nustato mokestį už viršytą taršos normą;
            
         
               (2)
            
            
               būtina nustatyti šių mokesčių už viršytą taršos normą surinkimo metodus;
            
         
               (3)
            
            
               remiantis Reglamento (EB) Nr. 443/2009 9 straipsnio 4 dalimi, sumos, kurios surenkamos iš mokesčių už viršytą taršos normą, turėtų būti laikomos Europos Sąjungos bendrojo biudžeto įplaukomis ir įrašytos bei įtrauktos į bendrojo biudžeto 7 antraštinę dalį. Todėl kaip surinkimo metodą derėtų taikyti gautinų sumų išieškojimo taisykles, nustatytas 2002 m. birželio 25 d. Tarybos reglamente (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2) ir 2002 m. gruodžio 23 d. Komisijos reglamente (EB, Euratomas) Nr. 2342/2002, nustatančiame išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento įgyvendinimo taisykles (3);
            
         
               (4)
            
            
               siekiant nustatyti gautiną sumą, kaip apibrėžta Reglamento (EB, Euratomas) Nr. 1605/2002 71 straipsnyje, reikėtų atsižvelgti į tai, kad pagal Reglamento (EB) Nr. 443/2009 8 straipsnio 4 dalį Komisija privalo pranešti gamintojui apie preliminarų šio gamintojo praėjusių metų vidutinio išmetamo savitojo CO2 kiekio apskaičiavimo rezultatą, gamintojo išmetamo savitojo CO2 kiekio normą ir praėjusiais metais gamintojo išmesto vidutinio savitojo CO2 kiekio ir tų pačių metų gamintojo išmetamo savitojo CO2 kiekio normos skirtumą; be to, pagal to reglamento 8 straipsnio 5 dalį gamintojui privaloma suteikti galimybę šiuos apskaičiavimus patikrinti ir pranešti Komisijai apie visas klaidas per tris mėnesius nuo preliminaraus apskaičiavimo rezultato gavimo;
            
         
               (5)
            
            
               atsižvelgiant į Komisijos ir gamintojo nuomonių apsikeitimą prieš patvirtinant gamintojo rezultatą pagal Reglamento (EB) Nr. 443/2009 8 straipsnio 5 dalies antrą pastraipą ir 10 straipsnį, taip pat į gamintojui suteiktą galimybę pateikti prieštaravimus dėl jo rezultato apskaičiavimo, laikoma, kad patvirtindama rezultatą Komisija parodo, kad skola egzistuoja ir kad gautina suma yra patvirtinta tiksli suma, kaip apibrėžta Reglamento (EB, Euratomas) Nr. 1605/2002 71 straipsnyje;
            
         
               (6)
            
            
               mokestis už viršytą taršos normą turi būti apskaičiuotas pagal formulę, nurodytą Reglamento (EB) Nr. 443/2009 9 straipsnio 2 dalyje, ir paskelbtas pagal to reglamento 10 straipsnį. Todėl gautina suma laikoma galutine suma, kurią reikia sumokėti, kaip apibrėžta Reglamento (EB, Euratomas) Nr. 1605/2002 71 straipsnyje;
            
         
               (7)
            
            
               šiame sprendime numatytos priemonės atitinka Klimato kaitos komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Komisija vykdo mokesčio už viršytą taršos normą, apskaičiuoto pagal Reglamento (EB) Nr. 443/2009 9 straipsnį, išieškojimą, parengdama vykdomąjį raštą ir išduodama debetinį raštą atitinkamam gamintojui pagal Reglamento (EB, Euratomas) Nr. 1605/2002 71–74 straipsnius ir Reglamento (EB, Euratomas) Nr. 2342/2002 78–89 straipsnius.
   2 straipsnis
   Šis sprendimas įsigalioja dvidešimtąją dieną po jo paskelbimo Europos Sąjungos oficialiajame leidinyje.
   
      Priimta Briuselyje 2012 m. vasario 17 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 140, 2009 6 5, p. 1.
   
      (2)  OL L 248, 2002 9 16, p. 1.
   
      (3)  OL L 357, 2002 12 31, p. 1.